ananddey/assamese-wiki-corpus huggingface dataset:
ৰেখা ৰাজু

ৰেখা ৰাজু কৰ্ণাটকৰ বেংগালুৰু নিবাসী এগৰাকী ভাৰতীয় শাস্ত্ৰীয় নৃত্য পটিয়সী আৰু নৃত্য প্ৰশিক্ষক। তেওঁ ভাৰতনাট্যম আৰু মোহিনীঅট্টম নৃত্যৰ বিশেষজ্ঞ।

প্ৰাৰম্ভিক জীৱন আৰু শিক্ষা

কেৰালাৰ পলাক্কড় জিলাৰ এটি ব্ৰাহ্মণ পৰিয়ালত ৰেখাৰ জন্ম হৈছি। দেউতাক এম আৰ ৰাজু এজন থিয়েটাৰ শিল্পী আৰু মাক জয়লক্ষ্মী ৰাঘৱন। ৰেখা বেংগালুৰুত ডাঙৰ দীঘল হৈছিল। তেওঁ চাৰি বছৰ বয়সত শাস্ত্ৰীয় নৃত্য শিকিবলৈ আৰম্ভ কৰিছিল। ৰেখা ৰাজুৱে কলামণ্ডলম ঊষা দতৰ, ৰাজু দতৰ, গোপিকা বাৰ্মা আৰু জনাৰ্দ্দনকে ধৰি বিভিন্নজন গুৰুৰ অধীনত প্ৰশিক্ষণ লৈছিল। তেওঁ বাণিজ্য শাখাত নামভৰ্তিৰে কলেজীয়া শিক্ষা আৰম্ভ কৰিছিল আৰু মানৱ সম্পদ আৰু একাউণ্টচ (Human Resource & Accounts ) আৰু পাফৰ্মিং আৰ্ট বিষয় ৰূপে লৈ স্নাতকোত্তৰ ডিগ্ৰী লৈছিল। তেওঁ জাৰ্মানীৰ হাইডেলবাৰ্গ বিশ্ববিদ্যালয়ৰ পৰা ফাইন আৰ্টছত পিএইচডি সম্পূৰ্ণ কৰে। ৰাজু ভাৰতনাট্যমত ডিচটিংচনসহ স্নাতকোত্তৰ ডিগ্ৰীধাৰী আৰু বিদ্বাথ [দক্ষতা]ৰ পদবী ধাৰক।

কৰ্মজীৱন

ৰেখাই ২০০৩ চনত বেংগালুৰুৰ ৰবীন্দ্ৰ কলাক্ষেত্ৰৰ মঞ্চত প্ৰথম আত্মপ্ৰকাশ কৰিছিল। চাৰি বছৰ বয়সৰ পৰাই তেওঁ ভাৰত আৰু বিদেশৰ বিভিন্ন মঞ্চত নৃত্য প্ৰদৰ্শন কৰি আহিছে আৰু ভাৰতৰ বহুতো সন্মানীয় নৃত্য প্ৰতিষ্ঠানৰ বাবে একক শিল্পী ৰূপে নৃত্য কৰিছে। ইয়াৰ ভিতৰত উল্লেখযোগ্য অনুষ্ঠানসমুহ হৈছে কানাড়া সংস্কৃতি বিভাগৰ দ্বাৰা আয়োজিত যুৱ সৌৰভ, সাংস্কৃতিক সম্পৰ্ক ৰক্ষাৰ্থে ইণ্ডিয়ান কাউন্সিলে আয়োজন কৰা অনুষ্ঠান, ইনষ্টিটিউট অৱ ৱৰ্ল্ড কালচাৰ, দিল্লী আন্তঃৰাষ্ট্ৰীয় মহোৎসৱ, পুনা নৃত্য মহোৎসৱ, খাজুৰাহো নৃত্য মহোৎসৱ, কোণাৰ্ক নৃত্য মহোৎসৱ, পুৰাণা কিলা, চেন্নাই চিজনেল ডান্স ফেষ্টিভেল, চিদাম্বৰম নৃত্য উৎসৱ, বেলগামত আয়োজিত বিশ্ব কানাড়া সন্মিলন, অন্ধ্ৰ সংগীত আৰু নৃত্য মহোৎসৱ ইত্যাদি। ৰেখা ৰাজুৱে একক আৰু দলীয়, দুয়োবিধ নৃত্যৰ বাবেই সমালোচকৰ ভূয়সী প্ৰশংসা লাভ কৰিছে। বৰ্তমান ৰাজুৱে বেংগালুৰু তামিল সঙ্গমত সহকাৰী নৃত্য প্ৰশিক্ষক ৰূপে আৰু আন্তৰ্জাতিক ব্যৱস্থাপনা আৰু ভাৰতীয় অধ্যয়ন কেন্দ্ৰ (International for Management & Indian Studies)ত নৃত্যৰ অতিথি প্ৰবক্তা হিচাপে কাম কৰি আছে, য’ত বিদেশী শিক্ষাৰ্থীসকলক ভাৰতীয় সংস্কৃতি বিষয়ক প্ৰশিক্ষণ দিয়া হয়। তেওঁ বেংগালুৰু দূৰদৰ্শনৰ এগৰাকী অডিচনপ্ৰাপ্ত শিল্পী আৰু ভাৰতীয় সাংস্কৃতিক সম্পৰ্ক পৰিষদৰ এগৰাকী পেনেল আৰ্টিষ্ট। তেওঁ ‘নৃত্য ধাম’ নামৰ এটা নৃত্য প্ৰতিষ্ঠানৰ মুৰব্বী। ইয়াত তেওঁ সংখ্যালঘু সম্প্ৰদায়ৰ শিশুসকলক প্ৰশিক্ষণ দিয়ে। ৰেখা ৰাজু ‘ফ্ৰীডম ফাউণ্ডেচন’ৰ নামৰ এটি সেচ্ছাসেৱী সংগঠনৰ সৈতেও জড়িত, যি এইচ.আই.ভি.পজিটিভ শিশুসকলক চোৱা-চিতা কৰে। ৰাজুৱে ১০০০ গৰাকী নৃত্যশিল্পীয়ে অংশগ্ৰহণ কৰা তাঞ্জোৰ নৃত্য মহোৎসৱত নৃত্য প্ৰদৰ্শন কৰি ‘লিমকা বুক অৱ ৰেকৰ্ডছত’ নাম লিখাইছিল। ভাৰতীয় কলাৰ প্ৰচাৰত অৰিহণা যোগোৱা বাবে বেঙ্গালুৰু তামিল সঙ্গমে তেওঁক শ্ৰেষ্ঠ যুৱ নৃত্যশিল্পী হিচাপে সন্মানিত কৰিছে। তেওঁক কলাহাল্লি মন্দিৰ ট্ৰাষ্টৰ দ্বাৰা ‘স্বৰ্ণ মুখী’ উপাধিৰে সন্মানিত কৰা হৈছে।

বঁটা আৰু স্বীকৃতি

কৃষ্ণ গণ সভাৰ দ্বাৰা ‘কৃষ্ণ গণ সভা ইণ্ডাউমেণ্ট এৱাৰ্ড’ , (২০১৬)
বেংগালুৰু ক্লাৱ ফ’ৰ কথাকলি এণ্ড দ্য আৰ্টচৰ ফালৰ পৰা ‘যুৱ কলা প্ৰতিভা’, (২০১৪)
‘অভিনৱ ভাৰতী’, (২০১৩)
ভাৰত কলাচাৰৰ পৰা ‘যুৱ কলা ভাৰতী’, (২০১৩)
নটৰাজ ডান্স একাডেমিৰ পৰা নাট্য বেদ এৱাৰ্ড, (২০১৩)
অন্ধ্ৰপ্ৰদেশ চৰকাৰে প্ৰদান কৰা ‘নৃত্য কৌমুদী’ উপাধি, (২০১২)
‘নৃত্য বিভূষণ’, (২০১২)
কন্নুৰ আৰ্ট একাডেমিৰ ‘নৃত্য ৰজনী’, (২০১১)
কলাহাল্লি মন্দিৰ ট্ৰাষ্টৰ দ্বাৰা ‘স্বৰ্ণ মুখী’, (২০১০)
বেঙ্গালুৰু তামিল সঙ্গমৰ দ্বাৰা ‘বেষ্ট য়ং ডান্সাৰ’, (২০০৯)

তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় নৃত্যশিল্পী
মৰশাল গছ

মৰশাল গছ (বৈজ্ঞানিক নাম: Vatica lanceaefolia) ডাইপ্টেৰ’কাৰপাচিয়া (Dipterocarpaceae) পৰিয়ালৰ অন্তৰ্গত ভাটিকা (Vatica) গণৰ এবিধ সপুষ্পক উদ্ভিদৰ প্ৰজাতি।

বিতৰণ

মড়ল গছ বাংলাদেশ, ভাৰত, আৰু ম্যানমাৰ-বাৰ্মাত পোৱা যায়।

বাসস্থানৰ অভাৱৰ বাবে এই উদ্ভিদ প্ৰজাতিটোক আই ইউ চি এন ৰঙা তালিকাৰ ঘোৰ সংকটজনক প্ৰজাতি হিচাহে তালিকাভূক্ত কৰা হৈছে।

তথ্য সংগ্ৰহ

শ্ৰেণী:উদ্ভিদজগত
নাৰীবাদী অধিবিদ্যা

নাৰীবাদী অধিবিদ্যাৰ লক্ষ্য হৈছে অধিবিদ্যাৰ ক্ষেত্ৰত অনুসন্ধান কৰা আৰু ইয়াৰ উত্তৰ বা সঁহাৰিসমূহে যৌনতাবাদক কেনেদৰে সমৰ্থন কৰিছে-সেই সম্পৰ্কে প্ৰশ্ন কৰা। নাৰীবাদী অধিবিদ্যা মানসিক দৰ্শন আৰু আত্মদৰ্শন আদি ক্ষেত্ৰসমূহৰ সৈতে জড়িত। আষ্টা, আৰু জুডিথ বাটলাৰএই বিৱৰণীসমূহ ঐতিহাসিকভাৱে চিছজেণ্ডাৰ মহিলাক কেন্দ্ৰ কৰি কৰা হৈছে যদিও গেইল চালামন, টালিয়া মে বেটচাৰ আৰু ৰবিন ডেমব্ৰফ আদি দাৰ্শনিকসকলে কিন্নড় আৰু অ-বাইনেৰী লোকৰ লিংগৰ বিষয়ে অধিক ব্যাখ্যা কৰিবলৈ চেষ্টা কৰিছে।

সামাজিক নিৰ্মাণ

নাৰীৰ স্বাভাৱিক হীনমন্যতাৰ প্ৰয়োজনীয়তাবাদী দাবীৰ প্ৰতিক্ৰিয়া হিচাপে নাৰীবাদত লিংগৰ সামাজিক নিৰ্মাণ তত্ত্বৰ উত্থান ঘটিছিল। ছিমন ডি ব'ভ'য়াৰে তেওঁৰ গুৰুত্বপূৰ্ণ গ্ৰন্থ দ্য ছেকেণ্ড চেক্সত যুক্তি দিছে যে-জৈৱিক বৈশিষ্ট্যই পুৰুষ আৰু মহিলাক পৃথক কৰে যদিও এই বৈশিষ্ট্যসমূহে মহিলাক অসুবিধা পেলোৱা সামাজিক পৰিস্থিতিৰ কাৰণ বা ন্যায্যতা প্ৰদান নকৰে। ময়য়া লয়ডে মত প্ৰকাশ কৰিছে যে লিংগ প্ৰদৰ্শনৰ ৰাজনৈতিক সম্ভাৱনাক একে প্ৰসংগত একেধৰণৰ অতীতৰ কাৰ্য্যৰ সাপেক্ষে মূল্যায়ন কৰিব পাৰি যাতে ইয়াৰ অতিক্ৰমণীয় সম্ভাৱনাৰ মূল্যায়ন কৰিব পাৰি৷ তেওঁ লিখিছে, "যিহেতু নাৰী শক্তি মূলতঃ জৈৱপ্ৰেমী গতিকে "জীৱনৰ বিৰুদ্ধে এই চিৰন্তন আক্ৰমণাত্মক যুদ্ধত নাৰী আত্মা/শৰীৰ প্ৰধান লক্ষ্য। Gyn/Ecology হৈছে জীৱনপ্ৰেমী নাৰী শক্তিৰ পুনৰুদ্ধাৰ।"

জেনিছ ৰেমণ্ডে দ্য ট্ৰেন্সচেক্সুৱেল এম্পায়াৰ (১৯৭৯) লিখোঁতে ডেলীক উপদেষ্টা হিচাপে লৈছিল, য'ত তেওঁ কৈছে: "ট্ৰেন্সচেক্সুৱেলসকলে কিয় লেছবিয়ান-ফেমিনিষ্ট হ'ব বিচাৰে সেয়া বুজাটো কঠিন নহয়। তেওঁলোকে শক্তিশালী নাৰী শক্তিৰ অস্তিত্বৰ উৎস সঁচাকৈয়ে আৱিষ্কাৰ কৰিছে"৷

তথ্যসূত্ৰ

শ্ৰেণী:নাৰীবাদী তত্ত্ব
হলিচৰণ নাৰ্জাৰী

হলিচৰণ নাৰ্জাৰী (; জন্ম: ১০ মে', ১৯৯৪) এজন অসমীয়া ফুটবল খেলুৱৈ। তেওঁ ভাৰতৰ ক্লাব ফুটবলৰ সৰ্বোচ্চ পেছাদাৰী প্ৰতিযোগিতা ইণ্ডিয়ান ছুপাৰ লীগত বেংগালুৰু এফ চিৰ হৈ ফৰৱাৰ্ড স্থানত খেলে।

খেলুৱৈ জীৱন

যুৱ কেৰিয়াৰ

নাৰ্জাৰীয়ে প্ৰথমে অসমৰ কোকৰাঝাৰৰ নিজৰ গাঁৱত ফুটবল খেলা আৰম্ভ কৰে। প্ৰথমে তেওঁ নিজৰ বিদ্যালয়ৰ হৈ খেলিবলৈ লয়। স্কুল লীগত ভাল প্ৰদৰ্শন আবঢ়োওৱাৰ পাছত তেওঁ সমীপৱৰ্তী ভাৰতীয় ক্ৰীড়া প্ৰাধিকৰণ (SAI)ৰ ছাত্ৰাবাসত নিজৰ দক্ষতা প্ৰদৰ্শনৰ সুযোগ পায়। তাৰ পাছতে তেওঁ মাহিলপুৰত অনুষ্ঠিত ১৬-অনূৰ্ধ্ব ৰাষ্ট্ৰীয় প্ৰতিযোগিতাত অসমৰ হৈ খেলাৰ সুযোগ পায়। এই প্ৰতিযোগিতাৰ প্ৰদৰ্শনৰ ওপৰত ভিতই কৰি তেওঁ ভাৰতীয় ১৬-অনূৰ্ধ্ব ফুটবল দলৰ শিবিৰলৈ আমন্ত্ৰিত হয় আৰু ইয়াৰপৰাই তেওঁ ভাৰতীয় ১৯-অনূৰ্ধ্ব ফুটবল দলত সুযোগ পায়।

পাইলান এৰ'জ

হলিচৰণ নাৰ্জাৰীয়ে ২০১০-২০১১ আই-লীগ চিজনৰ আগতে পাইলান এৰ'জ (তেতিয়াৰ AIFF XI) দলত যোগদান কৰে। ২০১১ চনৰ ১৫ মে'ত সেইবাৰৰ বিজয়ী খিতাপ অৰ্জন কৰা চালগাওকাৰ দলৰ বিৰুদ্ধে বিকল্প খেলুৱৈ হিচাপে তেওঁৰ পেছাদাৰী অভিষেক হয়। সেই খেলতে তেওঁ পেচাদাৰী স্তৰত জীৱনৰ প্ৰথম গ'ল দিয়ে। খেলখনত চালগাওকাৰ ৩-১ গ'লত জয়ী হয়।

ডেম্পো

২০১৩ চনৰ ২৬ অক্টোবৰ তাৰিখে আন তিনিজন খেলুৱৈৰ সৈতে ঋণত(on loan) ডেম্পো দলৰ সৈতে চুক্তিবদ্ধ হয়।
২০১৩ চনৰ ১ নৱেম্বৰ তাৰিখে আই-লীগত মোহন বাগানৰ বিৰুদ্ধে ডুলেৰ ষ্টেডিয়ামত তেওঁ ডেম্পোৰ হৈ প্ৰথম খেলে। তেওঁ খেলৰ ৫৫ মিনিটত ছাবষ্টিটিউট খেলুৱৈ হিচাপে খেলপথাৰত প্ৰৱেশ কৰে আৰু খেলখন গ'লশূন্যভাৱে অমীমাংসিত হৈ ৰয়।

ইণ্ডিয়ান ছুপাৰ লীগ

২০১৪ চনত প্ৰাৰম্ভিক বৰ্ষৰ ইণ্ডিয়ান ছুপাৰ লীগত তেওঁ গোৱা দলৰ হৈ অংশ লয়। ১৫ অক্টোবৰ তাৰিখে নিজৰ দলৰ হৈ প্ৰথমখন খেলত চেন্নাইয়িন এফ চি দলৰ বিৰুদ্ধে উন্নত খেল প্ৰদৰ্শন কৰি শ্ৰেষ্ঠ উদীয়মান ফুটবলাৰৰ সন্মান অৰ্জন কৰে। ২০১৫ চনত তেওঁ নৰ্থ ইষ্ট ইউনাইটেড এফ চিৰ সৈতে চুক্তিবদ্ধ হয়। ২০১৮ চনৰ পৰা ২০২০ চনলৈ তেখেতে কেৰালা ব্লাষ্টাৰ্ছৰ হৈ, ২০১৯ চনত চেন্নাইয়িন এফ চিৰ হৈ আৰু ২০২০ চনৰ পৰা ২০২৩ চনলৈ হায়দৰাবাদ এফ চিৰ হৈ খেলিছিল। ২০২৩ বৰ্ষত তেওঁ অন্যতম আগশাৰীৰ ক্লাব বেংগালুৰু এফ চিৰ হৈ চুক্তিবদ্ধ হয়।

আন্তঃৰাষ্ট্ৰীয়

আন্তঃৰাষ্ট্ৰীয় খেলত তেওঁ আত্মপ্ৰকাশ কৰে ২০১১ চনৰ ৩১ অক্টোবৰ তাৰিখে ভাৰতীয় অনূৰ্ধ্ব-১৯ দলৰ হৈ ১৯-অনূৰ্ধ্ব টুৰ্কমেনিস্তান ফুটবল দলৰ বিৰুদ্ধে। খেলখনত ভাৰত ৩-১ গ'লৰ ব্যৱধানত জয়ী হয়। ভাৰতীয় অনূৰ্ধ্ব-২৩ দলৰ হৈ তেওঁ আত্মপ্ৰকাশ কৰে ২০১২ চনৰ ২৫ জুন তাৰিখে ইৰাক অনূৰ্ধ্ব-২৩ দলৰ বিৰুদ্ধে। খেলৰ ৩৯ মিনিটত এওঁ খেলপথাৰত প্ৰৱেশ কৰে আৰু ভাৰত ১-২ গ'লৰ ব্যৱধানত পৰাস্ত হয়। তেওঁ ভাৰতীয় ছিনিয়ৰ দলৰ হৈ ২৭ খন মেচত প্ৰতিনিধিত্ব কৰিছে।

কেৰিয়াৰ পৰিসংখ্যা

ক্লাব

পৰিসংখ্যাসমূহ ১১ মে' ২০১৩ লৈকে

ক্লাব
চিজন
লীগ
ফেডাৰেচন কাপ
ডুৰাণ্ড কাপ
এ এফ চি
সকলো
ভাগ
গ'ল
ভাগ
গ'ল
ভাগ
গ'ল
ভাগ
গ'ল
ভাগ
গ'ল
পাইলান এৰ'জ
২০১০-১১
১১০০০০——১১
২০১১-২০১২
৭০০০০০——৭০
২০১২-২০১৩
২৫৫২২২১——২৯৮
কেৰিয়াৰ মুঠ
৩৩৬২২২১০০৩৭৯

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া ক্ৰীড়াবিদ
শ্ৰেণী:অসমৰ ফুটবল খেলুৱৈ
শ্ৰেণী:ভাৰতৰ ফুটবল খেলুৱৈ‎
শ্ৰেণী:বড়ো জনগোষ্ঠীৰ ব্যক্তি
জুলিয়া ছানিনা

ইউলিয়া অলেকচেণ্ড্ৰিভনা বেবকো , যি পেছাগতভাৱে জুলিয়া ছানিনা নামেৰে পৰিচিত, এগৰাকী ইউক্ৰেইনীয় গায়িকা আৰু ইউক্ৰেইনৰ ৰক বেণ্ড দ্য হাৰ্ডকিছৰ আগশাৰীৰ মহিলা।

জীৱনী

১৯৯০ চনৰ ১১ অক্টোবৰত ছোভিয়েট ইউনিয়নৰ ইউক্ৰেইনৰ এছ এছ আৰৰ কিয়ভৰ এটা সংগীতজ্ঞ পৰিয়ালত তেওঁ জন্মগ্ৰহণ কৰিছিল। তিনি বছৰ বয়সতে প্ৰথমবাৰৰ বাবে মঞ্চত অনুষ্ঠান পৰিৱেশন কৰিছিল; তাৰ পিছত তেওঁ সংগীত পৰিৱেশনৰ থল আছিল দেউতাকে পৰিচালনা কৰা এটা এনচেম্বল। অৱশেষত তেওঁ একক কণ্ঠশিল্পী হিচাপেও পৰিৱেশন কৰিবলৈ আৰম্ভ কৰে, লগতে শিশু গোট আৰু জাজ বিগ বেণ্ডৰ অন্যতম সদস্য হিচাপেও কাম কৰিবলৈ আৰম্ভ কৰে।

২০০৫ চনত মিউজিক স্কুল অৱ জাজ এণ্ড ভেৰাইটি আৰ্টৰ পৰা স্নাতক ডিগ্ৰী লাভ কৰে। পিছলৈ তেওঁ কিয়েভৰ তাৰাছ শ্বেভচেংকো নেচনেল ইউনিভাৰ্চিটিৰ ইনষ্টিটিউট অৱ ফিল’লজীত ভৰ্তি হয় আৰু ২০১৩ চনত লোককথা বিষয়ত স্নাতকোত্তৰ ডিগ্ৰী লাভ কৰে। কলেজত পঢ়ি থকাৰ সময়তে তেওঁৰ সাংবাদিকতাৰ প্ৰতিও আগ্ৰহ বাঢ়ি আহিছিল।

২০১১ চনৰ ছেপ্টেম্বৰ মাহত ছানিনা আৰু সংগীত প্ৰযোজক ভেলেৰী বেবকোৱে ৰাছিয়ান ভাষাত গীত পৰিবেশন কৰা পপ যুটি ভেল এণ্ড ছানিনাৰ সৃষ্টি কৰে। তেওঁলোকে এটা পৰীক্ষামূলক মিউজিক ভিডিঅ' আৰু কেইটামান গীত ৰেকৰ্ড কৰিছিল, তাৰ ভিতৰত এটা “দ্যা লাভ হেজ কাম’’ (ৰাছিয়ান: Любовь настала; গীতৰ কথা: ৰবাৰ্ট ৰ'জডেষ্টভেনস্কি, সংগীত: ৰেমণ্ডছ পলছ)।

কিছু সময়ৰ পিছতে তেওঁলোকে নিজৰ মঞ্চৰ ভাবমূৰ্তি উন্নত কৰিবলৈ তেওঁলোকৰ বেণ্ডটোৰ নাম সলনি কৰি দ্য হাৰ্ডকিছ কৰি লয়। তেওঁলোকে ইংৰাজী ভাষাত গীত লিখিবলৈয়ো আৰম্ভ কৰিলে। সেই বছৰৰ শেষৰ ফালে তেওঁলোকে ডান্স উইথ মি নামৰ এটা মিউজিক ভিডিঅ’ মুকলি কৰিছিল যিটো আগশাৰীৰ মিউজিক চেনেলবোৰত প্ৰচাৰিত হৈছিল।

২০১২ চনৰ ফেব্ৰুৱাৰী মাহত তেওঁলোকে লেবেল চ’নী বিএমজিৰ সৈতে চুক্তিবদ্ধ হয়। বেণ্ডটোৱে দ্ৰুতগতিত জনপ্ৰিয়তা লাভ কৰিবলৈ আৰম্ভ কৰে আৰু ইউক্ৰেইনৰ লগতে অন্যান্য বিদেশী দেশতো কেইবাটাও বঁটা লাভ কৰে। ২০১৪ চনত ছানিনাই তেওঁৰ ইউটিউব চেনেলত তেওঁৰ জীৱন আৰু বেণ্ডটোৰ পৰ্দাৰ আঁৰৰ জীৱনৰ বিষয়ে ভিডিঅ' ব্লগ আপলোড কৰিবলৈ আৰম্ভ কৰে। ২০১৬ চনত “ছানিনা দ্য এক্স ফেক্টৰ’’ ইউক্ৰেইনৰ সপ্তম ছিৰিজৰ চাৰিজন বিচাৰকৰ ভিতৰত অন্যতম হয়।

ছানিনাই লিভাৰপুলত আলেছা ডিক্সন আৰু হান্না ৱাডিংহামৰ সৈতে ইউৰোভিছন গীত প্ৰতিযোগিতা ২০২৩ৰ সহ-আয়োজক আছিল আৰু গ্ৰেহাম নৰ্টনে তেওঁলোকৰ সৈতে ফাইনেলত যোগদান কৰিছিল।

২০২৩ চনত ঘোষণা কৰা হৈছিল যে ২০২৩ চনৰ ছেপ্টেম্বৰৰ পৰা আৰম্ভ হ’বলগীয়া দ্য ভইচ অৱ ইউক্ৰেইনৰ তেৰশ ছিজনত ছানিনা প্ৰশিক্ষক হিচাপে কাম কৰিব।

২০২৪ চনত ছানিনাই ভিডিঅ’ গেম S.T.A.L.K.E.R ৰ ইউক্ৰেইনৰ স্থানীয়কৰণত আগাথা চৰিত্ৰটোৰ কণ্ঠদান কৰিছিল। ২: হাৰ্ট অৱ চৰ্নোবিল।

ব্যক্তিগত জীৱন

২০১১ চনত ইউক্ৰেইনৰ পৰম্পৰাগত শৈলীৰ বিয়াত ছানিনাই দ্য হাৰ্ডকিছৰ সৃষ্টিশীল প্ৰযোজক আৰু মুখ্য গীটাৰিষ্ট ভেলেৰী "ভাল" বেবকোক বিয়া কৰায়। ২০০৮ বা ২০০৯ চনত ছানিনাই সেই সময়ত এমটিভি ইউক্ৰেইনৰ প্ৰযোজক বেবকোৰ সাক্ষাৎকাৰ লৈছিল,

শৈলী

ছানিনাই নিজৰ সাজ-পোছাকৰ প্ৰতি বৰ গুৰুত্ব দিয়ে। স্লাভা চাইকা আৰু ভিটালি ডাটছিউককে ধৰি ষ্টাইলিষ্টসকলে দ্য হাৰ্ডকিছৰ সকলো সদস্যৰ বাবে সাজ-পোছাক তৈয়াৰ কৰে। বেণ্ডটোৱে ডিজাইনাৰ ইভানোভা, বেখ, নাদিয়া ডিজিয়াক আৰু আনুকি বিচোলাৰ সৈতেও ঘনিষ্ঠভাৱে কাম কৰে। আলেকজেণ্ডাৰ মেককুইন, ভিভিয়ান ৱেষ্টউড আৰু গেৰেথ পুগৰ কামক ছানিনাই বিপুলভাৱে প্ৰশংসা কৰে। দৈনন্দিন জীৱনত তেওঁ ডিজেল, এইচ এণ্ড এম আৰু টপশ্বপ পিন্ধিবলৈ পছন্দ কৰে।

তথ্য সূত্ৰ

শ্ৰেণী:গায়িকা
শ্ৰেণী:ইউক্ৰেইনৰ ব্যক্তি
ছালমা কুজবাৰী

ছালমা কুজবাৰী (১ মে’, ১৯২৩ – ১১ আগষ্ট, ২০০৬); ছিৰিয়াৰ এগৰাকী লেখক আৰু অনুবাদক আছিল। মহিলা অধিকাৰ কৰ্মী তথা লেখিকা মে জিয়াদেহ-সম্বন্ধীয় সাহিত্য সমালোচনা আৰু জীৱনীৰ লগতে স্পেইনৰ আন্দালুছিয়া অঞ্চলৰ বিষয়ে লিখা লেখাৰ বাবে তেওঁ পৰিচিত, বিশেষকৈ দ্য টু আইজ অৱ চেভিল নামৰ গ্ৰন্থখনৰ বাবে।

জীৱন

৯২৩ চনত ডামাস্কাছৰ এটা বিশিষ্ট পৰিয়ালত ছালমা আল-হাফাৰ কুজবাৰীৰ জন্ম হৈছিল। তেওঁৰ পিতৃ লুটফি আল-হাফাৰে ১৯৩৯ চনত ছিৰিয়াৰ প্ৰধানমন্ত্ৰী হিচাপে কিছু সময়ৰ বাবে কাৰ্যনিৰ্বাহ কৰিছিল। তেখেতে তেখেতৰ পেছাদাৰী কাম-কাজত সহায় কৰিছিল আৰু প্ৰথমতে মুছলমান ধৰ্মীয় বিদ্যালয়ত পঢ়াৰ পিছত তেখেতে ব্যক্তিগত ফ্ৰান্সিস্কান বিদ্যালয়ত আৰবী, ইংৰাজী আৰু ফৰাচী ভাষা অধ্যয়ন কৰিছিল, যি সময়ত ছিৰিয়াত ছোৱালীৰ শিক্ষা অস্বাভাৱিক আছিল। আৰু এই বিষয়ৰ ওপৰত কৰা কামৰ বাবে তেওঁক ১৯৬৪ চনত স্পেইন চৰকাৰৰ পৰা পদক আৰু ১৯৮০ চনত পালেৰ্মো বিশ্ববিদ্যালয়ৰ ভূমধ্যসাগৰীয় সাহিত্য বঁটাৰে সন্মানিত কৰা হয়।

বিশিষ্ট মহিলাসকলৰ জীৱনৰ বিষয়ে অধ্যয়ন আৰু বুৰঞ্জী লিখাৰ উপৰিও কুজবাৰী নিজেই এগৰাকী নাৰীবাদী আৰু নাৰী অধিকাৰ কৰ্মী আছিল। সৰুতে তেওঁ পৰম্পৰাগত ক'লা হিজাব প্ৰত্যাখ্যান কৰিছিল, ইয়াৰ পৰিৱৰ্তে বগা মূৰত গামোচা পিন্ধিবলৈ পছন্দ কৰিছিল। বিভিন্ন মহিলা সংগঠনৰ সৈতে জড়িত আছিল আৰু আন্তঃৰাষ্ট্ৰীয় মানৱ অধিকাৰ সন্মিলনত অংশগ্ৰহণ কৰিছিল। এই কাৰ্যকলাপ দাতব্য কামলৈকে বিস্তৃত হৈছিল আৰু কুজবাৰীয়ে ১৯৪৫ চনত শিশুৰ দাতব্য সংস্থা মাবাৰত আল তালিম ৱা আল-মুৱাছাত (মাবাৰা এছ'চিয়েচন ফৰ এডুকেচন এণ্ড কনছ'লেচন)ৰ সহ-প্ৰতিষ্ঠাপক হৈছিল, যিয়ে অনাথ শিশুৰ যত্ন লয়।

তথ্যসূত্ৰ

শ্ৰেণী:ছিৰিয়াৰ নাৰী অধিকাৰ কৰ্মী
ফকিৰগঞ্জ

ফকিৰগঞ্জ ভাৰতৰ অসম ৰাজ্যৰ ধুবুৰী জিলাৰ দক্ষিণ শালমাৰা সমষ্টিৰ এখন গাঁও। ই জিলা সদৰ ধুবুৰীৰ পৰা পূৱফালে ১৩ কিলোমিটাৰ দূৰত অৱস্থিত। দক্ষিণ শালমাৰাৰ পৰা ১১ কিলোমিটাৰ উত্তৰত। ৰাজ্যিক ৰাজধানী দিছপুৰৰ পৰা ১৯৬ কিলোমিটাৰ দূৰৈত অৱস্থিত।

ইতিহাস

বৰ্তমান ফকিৰগঞ্জ বুলি যিখন ঠাই সকলোৱে চিনি পায় সেয়া আচলতে সুন্দৰপাৰা। পুৰনি যি ফকিৰগঞ্জ আছিল সেয়া ব্ৰহ্মপুত্ৰ নদীৰ গৰাখহনীয়াত ভাঙি যায়। পুৰ্বত বামুণিপাৰা আৰু বলদমাৰাৰ ওচৰতে আছিল ফকিৰগঞ্জ।

শিক্ষানুষ্ঠান

হামিদাবাদ উচ্চতৰ মাধ্যমিক বিদ্যালয়
মৌলানা ভাষাণি মহাবিদ্যালয়
হামিদাবাদ এম ই মাদ্ৰাছা
ফকিৰগঞ্জ এম ভি স্কুল
ফকিৰগঞ্জ ছোৱালী হাই স্কুল।
অন্বেষা শিক্ষা নিকেতন
ফকিৰগঞ্জ আঞ্চলিক ৰয়াল ইনষ্টিউট
শংকৰ আজান জাতীয় বিদ্যালয়
অৰিআচ ইংলিচ একাডেমি

স্বাস্থ্য কেন্দ্ৰ

ফকিৰগঞ্জ মডেল হস্পিতাল
বলদমাৰা পিএইচচি
ঘাগমাৰি পশু চিকিৎসালয়

আৰক্ষী চকী

ফকিৰগঞ্জ আৰক্ষী চকী

ডাক আৰু কুৰিয়াৰ

ফকিৰগঞ্জ ছাব পোষ্ট অফিচ
ই-কাৰ্ট কুৰিয়াৰ চাৰ্ভিচ

অন্যান্য গাঁও আৰু সমষ্টি

গোশাইডুবি তিনডুবি (৪ কি.মি.), বিৰশিং (৬ কি.মি.), বাউশকাটা (৭ কি.মি.), তাঙ্গাঝাৰ (৮ কি.মি.), বালাডোবা (১০ কি.মি.) হৈছে ফকিৰগঞ্জৰ ওচৰৰ গাওঁ। ফকিৰগঞ্জৰ পূবফালে হাতিধুৰা জিলাপৰিষদ, দক্ষিণৰ ফালে দক্ষিণ শালমাৰা জিলাপৰিষদ, পশ্চিমফালে ধুবুৰী জিলাপৰিষদ, উত্তৰফালে বিৰশিংজাৰুৱা জিলাপৰিষদ দ্বাৰা পৰিবেষ্টিত হৈ আছে।

ওচৰৰ নগৰ

ধুবুৰী, গৌৰীপুৰ, বিলাসীপাৰা, তুৰা চহৰৰ ওচৰত ফকিৰগঞ্জ আছে।

ফকিৰগঞ্জৰ জনসাংখ্যিক

ভাষা

যদিও এই ঠাইখনৰ স্থানীয় ভাষা অসমীয়া কিন্তু বেছি সময়ত বঙালী ভাষা ব্যৱহাৰ কৰে।

ফকিৰগঞ্জৰ ওচৰত ভোটকেন্দ্ৰ/বুথ

ছটো পাটাকাটা এম.ই. স্কুল
ডিমাতোলা পাৰ্ট-২ এল.পি. স্কুল
গুৰগুৰিপাৰা এল.পি. স্কুল (সোঁ)
হামিদাবাদ এইচ.এছ.স্কুল (উত্তৰ বাওঁফালে)
হামিদাবাদ এইচ.এছ.স্কুল (উত্তৰ সোঁফালে)

যাতায়াত

ৰেলপথ

ফকিৰগঞ্জৰ ওচৰত ১০ কিলোমিটাৰতকৈ কম দূৰৰ ভিতৰত কোনো ৰেলষ্টেচন নাই। ইয়াৰ একমাত্ৰ ওচৰৰ ৰেল ষ্টেচন হ’ল ধুবুৰী ৰেল ষ্টেচন।

বিমানপথ

ৰূপসী ইয়াৰে একমাত্ৰ বিমান বন্দৰ।

তথ্যসূত্ৰ

শ্ৰেণী:অসমৰ গাঁও
মিকুমি ৰাষ্ট্ৰীয় উদ্যান

মিকুমি ৰাষ্ট্ৰীয় উদ্যান খন টাঞ্জানিয়াৰ ম’ৰ’গ’ৰ’ অঞ্চলত অৱস্থিত আৰু এই ৩,২৩০ কিলোমিটাৰ (১,২৫০ স্কোৱাৰ মিটাৰ) মাটিকালিৰ উদ‍্যানখন ১৯৬৪ চনত গঠন কৰা হৈছিল। এই উদ‍্যানখন টাঞ্জানিয়াৰ চতুৰ্থ সৰ্ববৃহত ৰাষ্ট্ৰীয় উদ্যান। টাঞ্জানিয়াৰ এ-৭ ৰাষ্ট্ৰীয় পথ এই উদ‍্যানৰ মাজেৰে পাৰ হৈ গৈছে।

ভৌগলিক বিৱৰণ

মিকুমি ৰাষ্ট্ৰীয় উদ্যানখনৰ দক্ষিণে 'চেলাছ গেম ৰিজাভ' (Selous Game Reserve) অৱস্থিত আৰু এই অৱস্থিতিয়ে এক বিশেষ পৰিস্থিতিতন্ত্ৰৰ সৃস্টি কৰিছে। ইয়াৰ ওপৰিও উদ্যানখনৰ পৰিসীমাত ওডযোংৱা পৰ্বত(Udzungwa Mountains) আৰু ওলোগোৰো পৰ্বত (Uluguru Mountains) অৱস্থিত। এই উদ্যানৰ মাজত অৱস্থিত মালোনডে পৰ্বত (Malundwe Mountain) উদ্যানৰ পূৱৰ পৰা পশ্চিমলৈ বিয়পি আছে আৰু এই পৰ্বত ওলোগোৰো পৰ্বতৰ লগত ওভিদুন্দা (Uvidunda) পৰ্বতৰ উত্তৰ পূৱ সীমাত আৰু ওডযোংৱা পৰ্বতৰ পশ্চিম সীমাত লগ লগাইছে।

তথ্য সংগ্ৰহ

শ্ৰেণী: টাঞ্জানিয়াৰ ৰাষ্ট্ৰীয় উদ্যান
ৰাজেন্দ্ৰ কেশৱলাল শ্বাহ

ৰাজেন্দ্ৰ কেশৱলাল শ্বাহ ((; জন্ম: ২৮ জানুৱাৰী, ১৯১৩ – ২ জানুৱাৰী, ২০১০) এগৰাকী গুজৰাটী ভাষাৰ ভাৰতীয় গীতিকবি। কাপৰৱাণিত জন্ম হোৱা এই কবিগৰাকীয়ে ২০খনতকৈও অধিক কবিতা আৰু গীতৰ পুথি ৰচনা কৰিছে। ঘাইকৈ প্ৰাকৃতিক সৌন্দৰ্য, দেশৰ মানুহ আৰু মাছুৱৈ সম্প্ৰদায়ৰ ব্যৱহাৰিক জীৱনেই হৈছে তেওঁৰ গীত আৰু কবিতাৰ মূল বিষয়। তেওঁ কবিগুৰু ৰবীন্দ্ৰনাথ ঠাকুৰৰ লিখন শৈলীৰে প্ৰভাৱিত হৈছিল। ৰাজেন্দ্ৰ শ্বাহক গুজৰাটী সাহিত্যৰ উত্তৰ গান্ধীয়ান যুগৰ পণ্ডিতসকলৰ এজন বুলি গণ্য কৰা হয়।

সংক্ষিপ্ত জীৱনী

১৯৩০ চনত, লোণ আইন অমান্য আন্দোলনত অংশ গ্ৰহণ কৰি ফাটেকলৈ যোৱাৰ বাবে ৰাজেন্দ্ৰ শ্বাহৰ পঢ়া-শুনা অনিয়মীয়া হয় আৰু ১৯৩১ চনত তেওঁ মঞ্জুলা আগৰৱালৰ পাণি গ্ৰহণ কৰে। পিছত, ১৯৩৪ চনত, তেওঁ বৰোডাৰ মহাৰাজা শিৱাজীৰাও বিশ্ববিদ্যালয়ৰপৰা দৰ্শন বিষয়ত স্নাতক ডিগ্ৰী লাভ কৰে আৰু আহমেদাবাদত শিক্ষকৰূপে স্কুলীয়া ছাত্ৰসকলক পাঠদান কৰিবলৈ আৰম্ভ কৰে।

২০১০ চনৰ ২ জানুৱাৰী মুম্বাইত তেওঁৰ মৃত্যু হয়।

গ্ৰন্থপঞ্জী

কাব্য সংকলন

ধ্বনি (১৯৫১)
আন্দোলন (১৯৫২)
শ্ৰুতি (১৯৫৭)
ম'ৰপিঞ্চ (১৯৫৯)
শান্ত কোলাহল (১৯৬২)
চিত্ৰন (১৯৬৭)
ক্ষণ যে চিৰন্তন (১৯৬৮)
Vishadne Saad (১৯৬৮)
মধ্যমা (১৯৭৮)
ইক্ষণা (১৯৭৯)
Udgiti (১৯৭৯)
পত্ৰলেখা (১৯৮১)
প্ৰসংগ সপ্তক (১৯৮২)
দ্বশোপম (১৯৮৩)
পাঁচ পৰ্ব (১৯৮৩)
ৱিভবন (১৯৮৩)
চন্দন ৱিনি এণ্ড অনামিক (১৯৮৭)
আৰণ্যক (১৯৯২)
স্মৃতিসংবেদনা (১৯৯৮)
বিৰহমাধুৰী (১৯৯৯)
Vrajvaikunthe (২০০২)
হা হু ....সাক্ষী ছু (২০০৩)
Premno Paryay (২০০৪)
আ গগন (২০০৫)

বঁটা আৰু স্বীকৃতি

]] হিম্মতলাল উদ্যানত অৱস্থিত কবি ৰাজেন্দ্ৰ কেশৱলাল শ্বাহ পুথিভঁৰাল
তেওঁ ১৯৪৭ চনত ‘কুমাৰ চন্দ্ৰক’ আৰু ১৯৫৬ চনত ‘ৰঞ্জিতৰাম সুৱৰ্ণ চন্দ্ৰক’ লাভ কৰে। 'শান্ত কোলাহল' কাব্য গ্ৰন্থৰ বাবে তেওঁ ১৯৬৩ চনত সাহিত্য অকাডেমি বঁটা লাভ কৰে। তেওঁ গুজৰাটী সাহিত্য পৰিষদে ১৯৮০ চনত প্ৰদান কৰা অৰুবিন্দু সুৱৰ্ণ চন্দ্ৰক (Aurobindo Suvarna Chandrak), ১৯৯২ চনৰ সাহিত্য গৌৰৱ পুৰস্কাৰ আৰু ১৯৯৯ চনৰ নৰসিংহ মেহতা বঁটা প্ৰাপক। শ্বাহে ২০০১ চনত ভাৰতৰ সৰ্বোচ্চ সাহিত্য পুৰস্কাৰ জ্ঞানপীঠ বঁটা লাভ কৰে।

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় সাহিত্যিক
শ্ৰেণী:জ্ঞানপীঠ বঁটা বিজয়ী
শ্ৰেণী:গুজৰাটী ভাষাৰ সাহিত্য অকাডেমি বঁটা বিজয়ী
শ্ৰেণী:সাহিত্য অকাডেমিৰ ফেলোশ্বিপ প্ৰাপক
সাহিত্যত ৰবট

মানৱ সংস্কৃতিত কৃত্ৰিম মানুহ আৰু স্বায়ত্তশাসিত কৃত্ৰিম সেৱকৰ এক দীঘলীয়া ইতিহাস আছে যদিও ৰবট শব্দটো আৰু উন্নত কৃত্ৰিম বুদ্ধিমত্তাৰে সজ্জিত চলন্ত যন্ত্ৰ হিচাপে ইয়াৰ আধুনিক সাহিত্যিক ধাৰণাটো মোটামুটি শেহতীয়া। কৃত্ৰিম জীৱনৰ সাহিত্যিক ভূমিকা সময়ৰ লগে লগে বিকশিত হৈছে: আদিম কল্পকথাবোৰে সজীৱ বস্তুবোৰক ঐশ্বৰিক ইচ্ছাৰ যন্ত্ৰ হিচাপে উপস্থাপন কৰে। পিছৰ গল্পবোৰে ইয়াৰ সৃষ্টিৰ প্ৰচেষ্টাক অনিবাৰ্য পৰিণতিৰ সৈতে নিন্দা হিচাপে গণ্য কৰে। আনহাতে আধুনিক কাহিনীবোৰত অন্ধ প্ৰযুক্তিগত প্ৰগতিৰ বিৰুদ্ধে এপ’কেলিপ্টিক সতৰ্কবাণীৰ পৰা আৰম্ভ কৰি বস্তুনিষ্ঠ অন্বেষণলৈকে এনেজাতীয় মেচিনৰ সম্ভাৱনাই উত্থাপন কৰা নৈতিক প্ৰশ্নসমূহ বিস্তৃত হৈ আছে।

শেহতীয়াকৈ, প্ৰাচীন কালৰ পৰা বৰ্তমানলৈকে এণ্ড্ৰইড, ৰবট, চাইবৰ্গ আৰু প্ৰতিলিপিকাৰীৰ ইতিহাসৰ জনপ্ৰিয় আভাস প্ৰকাশ কৰা হৈছে। জ্ঞানৰ অন্বেষণৰ থলী হিচাপে ঘোষিত হোৱা বিষয়সমূহ হ’ল: প্ৰযুক্তিৰ ইতিহাস, চিকিৎসা বিজ্ঞানৰ ইতিহাস, দৰ্শন, সাহিত্য, চলচ্চিত্ৰ আৰু শিল্প ইতিহাস। এই বিষয়সমূহৰ পৰিসৰ বিশ্বব্যাপী।

প্ৰাৰম্ভিক ব্যৱহাৰ

মানুহৰ উল্লেখযোগ্য যান্ত্ৰিক উপস্থাপনসমূহৰ ভিতৰত আছে ১৮১৬ চনত ই.টি.এ.হফমেনৰ চুটিগল্প "দ্য ছেণ্ডমেন"ত জীৱন্ত আকাৰৰ গায়ক পুতলা অলিম্পিয়া আৰু ১৮৬৮ চনত এডৱাৰ্ড এছ.এলিছৰ দ্য ষ্টিম মেন অৱ দ্য প্ৰেৰিজত এটা দ্বিপদযুক্ত নৃতাত্ত্বিক ব্যৱস্থা। এই উদাহৰণবোৰ হৈছে স্বায়ত্তশাসন বা আত্মসচেতনতা নোহোৱা মানৱ নিয়ন্ত্ৰিত ব্যৱস্থাৰ কাহিনী।

আধুনিক "ৰবট"

ৰবট শব্দটোৰ প্ৰথম ব্যৱহাৰ কৰা হৈছিল কাৰেল চাপেকৰ নাটক R.U.R.ত। (Rossum's Universal Robots) এই নাটকখন ১৯২০ চনত লিখা হয় আৰু ১৯২১ চনত চেকোস্লোভাকিয়াত প্ৰথমবাৰৰ বাবে পৰিৱেশন কৰা হয়। ১৯২২ চনত নিউয়ৰ্ক চহৰত পৰিৱেশন হয় আৰু ১৯২৩ চনত ইয়াৰ প্ৰথমটো ইংৰাজী সংস্কৰণ ওলায়। কৃত্ৰিম জীৱবিজ্ঞানে এটা পুৰুষ আৰু মহিলা ৰবটক প্ৰেমত পৰি পৃথিৱীৰ উত্তৰাধিকাৰী হ’বলৈ বাধ্য কৰাই দিয়াৰ দৰে নাটকখনৰ শেষত আশাবাদী, আনকি আধ্যাত্মিক টোকাও দৃশ্যমান হয়।

কেৰেল চাপেকৰ নাটকখনে "ৰবট" শব্দটো সমগ্ৰ বিশ্বৰ ভাষাসমূহত প্ৰৱৰ্তন কৰিলেও পিছলৈ তেওঁ অক্সফৰ্ড ইংৰাজী ডিকচনেৰী অৱ ইটিমলজিলৈ এখন পত্ৰ লিখিছিল য'ত তেওঁ নিজৰ ভাতৃ, চিত্ৰশিল্পী আৰু লেখক জোচেফ চাপেকক ইয়াৰ প্ৰকৃত উদ্ভাৱক হিচাপে নামকৰণ কৰিছিল। ১৯৩৩ চনত চেক ভাষাৰ লিডোভে নভিনীত প্ৰকাশিত এটা প্ৰবন্ধত তেওঁ এইটোও ব্যাখ্যা কৰিছে যে তেওঁ প্ৰথমে জীৱবোৰক লেটিন শব্দৰ পৰা "labori" বুলি ক'ব বিচাৰিছিল। কেৰেলে এই শব্দটো কিতাপৰ দৰে বুলি বিবেচনা কৰিলে আৰু জোচেফৰ পৰা পৰামৰ্শ বিচাৰিলে যিয়ে তেওঁলোকক "ৰবট" বুলি ক'বলৈ পৰামৰ্শ দিলে। Čapek ৰ নাটকত সদায় ডাঙৰ ডাঙৰ শব্দটো ৰবোটাৰ পৰা আহিছে যাৰ অৰ্থ চেক ভাষাত "drudgery" আৰু শ্লোভাক ভাষাত অৰ্থ "কাম"।

ৰবটৰ বিষয়বস্তু কল্পবিজ্ঞান লেখকসকলে ব্যৱহাৰ কৰিছে আৰু বহুতো খণ্ডত ৰবট আৰু মানৱ প্ৰজাতিৰ সৈতে ইয়াৰ পাৰস্পৰিক ক্ৰিয়া-কলাপৰ ওপৰত কেন্দ্ৰীভূত হৈছে। বিশেষভাৱে উল্লেখযোগ্য হ’ল আইজাক আছিমোভৰ কামৰ এটা বৃহৎ অংশ ৰবটবিষয়ক। আছিমভ বিশেষভাৱে তেওঁৰ ৰবটিক্সৰ তিনিটা নিয়মৰ সৃষ্টিৰ বাবে পৰিচিত যিবোৰ তেওঁ তেওঁৰ গল্পত থকা ৰবটসমূহৰ সংজ্ঞা নিৰূপণ আৰু তেওঁ সৃষ্টি কৰা জগতত ব্যৱহাৰ কৰে।

অসমীয়া সাহিত্যত ৰবট

অসমৰ বিজ্ঞানধৰ্মী লেখক আৰু শিশু-আলোচনী মৌচাকৰ সম্পাদক শান্তনু তামূলীয়ে ইলেকট্ৰনিক নামৰ ল'ৰাটো শীৰ্ষক অনুবাদ গ্ৰন্থখনিত এজন মানৱ-কিশোৰৰ লগত অবিকল চেহেৰাৰ ৰবটৰ হোৱা বন্ধুত্বপূৰ্ণ সম্বন্ধৰ কথা লিখিছিল।

তথ্যসূত্ৰ

শ্ৰেণী:সাহিত্য
বলৱনৰ সমাধি

ভাৰতৰ নতুন দিল্লীৰ দক্ষিণ অংশৰ মেহৰৌলিৰ মেহৰৌলি প্ৰত্নতাত্ত্বিক উদ্যানত অৱস্থিত ঘিয়াছ-উদ-দিন বলৱনৰ সমাধি আছে। প্ৰায় ১২৮৭ খ্ৰীষ্টাব্দত শিলেৰে নিৰ্মিত এই সমাধিটোৰ ধ্বংসাৱশেষ ভাৰত-ইছলামিক স্থাপত্যৰ বিকাশৰ ক্ষেত্ৰত ঐতিহাসিক গুৰুত্বপূৰ্ণ অট্টালিকা, কিয়নো ইয়াতেই ভাৰতত প্ৰথম ইছলামিক সভ্যতাৰ আবিৰ্ভাৱ ঘটিছিল, আৰু বহুতৰ মতে, প্ৰথম ইছলামিক গম্বুজটোও ইয়াতেই আছিল, যিটো অৱশ্যে এতিয়া পাবলৈ নাই, যাৰ ফলত ১৩১১ খ্ৰীষ্টাব্দত নিৰ্মিত আলাই দৰৱাজা, ওচৰৰ কুতুব কমপ্লেক্সত নিৰ্মাণ কৰা হৈছিল, ভাৰতৰ আটাইতকৈ প্ৰাচীন গম্বুজ। ১২৬৬ চনৰ পৰা ১২৮৭ চনলৈকে দিল্লীৰ মামলুক বংশৰ (বা দাস বংশ) শাসনৰ সময়ত দিল্লী চুলতান ৰাজ্যৰ এজন তুৰ্কী শাসক আছিল ঘিয়াছ-উদ-দিন বলৱন (১২০০–১২৮৭)। দাস বংশৰ অন্যতম বিশিষ্ট শাসক আছিল তেওঁ। ২০ শতিকাৰ মাজভাগত “বলৱনৰ সমাধি’’ আৱিষ্কাৰ হৈছিল।

ইয়াৰ মালিক ইলটুৎমিছৰ সমাধিস্থলত দেখা পোৱা চমৎকাৰ অলংকৰণৰ অভাৱ যদিও ই এটা আকৰ্ষণীয় শিল আৰু শিলৰ ভৱন। এই সমাধিস্থলটোৰ চাৰিওফালে মধ্যযুগৰ শেষৰ ফালে এটা বিস্তৃত বসতিস্থলৰ ধ্বংসাৱশেষ আছে আৰু ইয়াৰ পৰা কিছুমান বিশেষ কোণৰ পৰা কুতুব মিনাৰৰ উল্লেখযোগ্য দৃশ্য দেখা যায়। বলৱনৰ সমাধিৰ পূব দিশত এটা ধ্বংসপ্ৰাপ্ত আয়তাকাৰ গঠন আছে বুলি কোৱা হয় বলৱনৰ পুত্ৰ খান শ্বাহিদৰ কবৰ, যাৰ মূল নাম আছিল মহম্মদ, যি ১২৮৫ চনত মুলতানৰ ওচৰত মংগোলীয়সকলৰ বিৰুদ্ধে যুঁজি মৃত্যুবৰণ কৰে।

চিত্ৰ

তথ্যসূত্ৰ

শ্ৰেণী:ঐতিহাসিক কীৰ্তিচিহ্ন
শ্বাহী পানীৰ

শ্বাহী পানীৰ বা পানীৰ ৰাজবাড়ী বা চেনা ৰাজবাড়ী বা ৰাজসী চেনা হৈছে ভাৰতীয় উপমহাদেশৰ স্থানীয় চেনা বা পানীৰে প্ৰস্তুত কৰা এটা সুস্বাদু খাদ্য। যিটো ক্ৰীম, বিলাহী আৰু ভাৰতীয় মছলাৰ মিশ্ৰণত ডাঠ গ্ৰেভিৰে তৈয়াৰ কৰা হয়।

শ্বাহী পানীৰ প্ৰস্তুত কৰা হয় বিলাহী, পিয়াঁজ, গুৰি কৰা কাজু বাদাম,বিশুদ্ধ ঘিউ বা ক্লেৰিফাইড মাখনৰ মিহি মিশ্ৰণেৰে। যাৰফলত এবিধ ক্ৰীমি, সুগন্ধি আৰু সৌম্যস্বাদী খাদ্য তৈয়াৰ কৰা হয়। ইয়াত বিলাহী অতি মিহিকৈ বাতি বা পিহি লোৱা হয়। তাৰ পিছত পানীৰ টুকুৰা বোৰ পচন্দ মতে আকাৰ দি আৰু বিভিন্ন মচলা যেনে এলাচি, জীৰা, গৰম মছলা, আৰু হলধি যোগ কৰা হয়। কিছুমান প্ৰকাৰত জাফ্ৰান, কিছমিছ বা বাদাম যোগ কৰি আৰু অধিক ৰঙীন আৰু ৰাজকীয় স্বাদ দিয়া হয়।

শ্বাহী পানীৰ প্ৰধানকৈ পৰম্পৰাগত ভাৰতীয় চেপেতা-ব্ৰেড যেনে তাৱা ৰোটি বা তন্দুৰী ৰোটি, ভাত আৰু ব্ৰেডৰ সৈতে খোৱা হয়। চেনা আৰু পানীৰ দুয়োটাই ভাৰতীয় কটেজ চীজৰ শব্দ, আৰু ৰাজৱাদী আৰু শ্বাহী দুয়োটাই ৰাজকীয় অৰ্থত ব্যৱহাৰ কৰা শব্দ,যিয়ে এই খাদ্যটোৰ মোগলাই উৎস আৰু বিলাসী স্বাদক প্ৰতিফলিত কৰে।

পনীৰ মাখনৰ মছলা আৰু শ্বাহী পনীৰ মাজত সূক্ষ্ম পাৰ্থক্যটো হ'ল পানীৰ মাখনৰ মছলাত সৰ্বাধিক গোটেই মচলাবোৰ (খড়ি মচলা) ব্যৱহাৰ কৰা হয়, যিয়ে ইয়াক অধিক সুগন্ধি আৰু মছলা যুক্ত কৰি তোলে।, আনহাতে শ্বাহী পানীৰ তুলনামূলকভাৱে সৌম্য আৰু সোৱাদ যুক্ত হয়, কাৰণ ইয়াত কাজু, ক্ৰীম আৰু কেতিয়াবা কিছমিছ বা জাফ্ৰান যোগ কৰা হয়।
শাহী পানীৰৰ দৰে আন একেধৰণৰ খাদ্যবোৰৰ ভিতৰত পানীৰ বাটাৰ মছলা আৰু কড়াই পানীৰ অন্যতম।

লগতে চাওক

পানীৰ মাখানি
ভাৰতীয় খাদ্যৰ তালিকা

তথ্য় সূত্ৰ
ইউনিক (শ্ৰুতিকথা)

ইউনিক (প্ৰাচীন গ্ৰীক: Εὐνίκη, ইংৰাজী: Eunice; আক্ষৰিক অৰ্থ: ′যি গৰাকী সুখী বিজয়ী′) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

ইউনিক গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত ইউনিকো আছিল।

তথ্য সংগ্ৰহ

শ্ৰেণী:গ্ৰীক কিংবদন্তি